WAT Woord van die Week: brekfisArgieffoto Woord: brekfis (selfstandige naamwoord) Betekenis: Ontbyt Waar kom dit vandaan? Verafrikaanste vorm van Engels breakfast (1463). Eerste optekeninge in Afrikaans by Pannevis (1880) in die vorm brekfes. Engels breakfast is ‘n samestelling van break “breek” en fast “vas”, so genoem omdat ontbyt die maaltyd is waarmee jy jou vas in die oggend verbreek. Die ont- van ontbyt, beteken “om te begin”, net soos in ontbrand, ontvlam en ontwaak, en is dus naby in betekenis aan breakfast, naamlik “om te begin byt of hap”. Hierdie interessante brokkie is aan Maroela Media se Taaltoffie verskaf deur die Woordeboek van die Afrikaanse Taal.